МОТИВИ КЪМ
ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 26 ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ  И ПРЕМЕСТВАНЕ НА ДЕЦАТА В ДЕТСКИТЕ ГРАДИНИ НА ТЕРИТОРИЯТА НА ОБЩИНА ЗЛАТОГРАД
 (Приета с Решение № Ж 318/29.09.2016 г., на Общински съвет Златоград, в сила от 01.10.2016 г., изменена и допълнена с Решение № Ж  464/06.04.2017 г. ( в сила от 11.04.2017 г. )

I.ПРИЧИНИ, КОИТО НАЛАГА ИЗМЕНЕНИЕ И ДОПЪЛНЕНИЕ НА НАРЕДБАТА:
През 2020 г. бе изменен Законът за предучилищното и училищното образование (ДВ, бр. 82 от 2020 г). Съгласно чл. 8, ал. 1 предучилищното образование е задължително от учебната година, която е с начало в годината на навършване на 4 годишна възраст на детето, като родителите избират една от формите по чл. 67, а държавата и общините се задължават да осигурят условия за обхват на децата в детските градини и групите за предучилищно образование. В преходни и заключителни разпоредби към Закона за изменение и допълнение на закона за предучилищно и училищно образование (ДВ, бр. 82 от 2020 г.). в § 16. е посочено, че в срок до началото на учебната 2023 – 2024 г. общините създават необходимите условия за осъществяване на задължителното предучилищно образование по чл.8, ал. 1 на децата на 4-годишна възраст в съответствие с изискванията на този закон и подзаконовите актове по прилагането му.
В Наредба № 5 за предучилищното образование (ДВ, бр. 82 от 2020 г.), издадена от министъра на образованието и науката, в чл.4, ал. 3 е посочено, че предучилищното образование е задължително от учебната година, която е с начало в годината на навършване на 4 годишна възраст на детето, като родителите избират вида на организацията на предучилищно образование по чл. 14 от наредбата.
С оглед на това, съгласно Закона за предучилищното и училищно образование и Наредба № 5 за предучилищното образование, от началото на учебната 2023 – 2024 г. децата на 4-годишна възраст следва задължително да бъдат обхванати в предучилищното образование.
В проекта на наредба се предлага и промяна на думи и изрази като: заличаване на думата „подготвителна“, промяна в думата и изразите: „смесена“, „5-годишна възраст“, „в трета и четвърта подготвителни възрастови групи“, „подготвителните групи“, както и допълнение на изрази: „а за децата на 4-годишна възраст – само когато в населеното място няма детска градина“, „с изключение на първа възрастова група само в случаите на чл. 3, ал. 4“. Промяната и добавянето на думи и изрази се налага поради настъпили изменения в терминологията на правната уредба на национално ниво.  
Това налага изменение на Наредба № 26 за условията и реда за записване, отписване  и преместване на децата в детските градини на територията на Община Златоград.

II. ЦЕЛИ, КОИТО СЕ ПОСТАВЯТ
С предлаганите промени Наредбата за условията и реда за записване, отписване  и преместване на децата в детските градини на територията на Община Златоград ще се приведе в съответствие с чл. 8, ал. 1 от Закона за предучилищното и училищно образование.

III.ФИНАНСОВИ И ДРУГИ СРЕДСТВА, КОИТО ЩЕ БЪДАТ НЕОБХОДИМИ ЗА ПРИЛАГАНЕТО НА НОВАТА УРЕДБА
В Решение № 337 от 2 май 2023 г. на Министерски съвет за изменение и допълнение на Решение № 280 от 2022 г. на МС е предвиден норматив за издръжка на дете в общинска детска градина или общинско училище, включващ и компенсиране отпадането на съответните такси по ЗМДТ, като средствата ще постъпват от държавния бюджет. В изпълнение на Постановление № 79 на Министерски съвет за учебната 2023 – 2024 година за безвъзмездно ползване се осигуряват познавателни книжки за първа, втора, трета и четвърта възрастови групи, като същите се закупуват за всяка учебна година със средства от държавния бюджет.
IV.ОЧАКВАНИ РЕЗУЛТАТИ
С предлаганите промени, разпоредбите на наредбата ще се приведат в съответствие със Закона за предучилищното и училищно образование, като задължително бъдат обхванати деца на 4-годишна възраст в предучилищното образование. 
V.АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ
Предлаганите промени в Наредбата за условията и реда за записване, отписване  и преместване на децата в детските градини на територията на Община Златоград са съобразени с действащото законодателство и не противоречат на правото на Европейския съюз.                                                          

